**TERVETULOA ALOITTAMAAN LUKUVUOSI 2020 - 2021!**

Sarkolan koulun toinen kokonainen lukuvuosi väistötiloissa Tornionmäessä kutsuu lukuvuoden aloitukseen tiistaina 11.8.2020.

Lukuvuotemme alkaa hivenen poikkeuksellisten asioiden merkeissä, kolmesta eri syystä. Ensinnäkin iloitsemme Sarkolan koulun rakennushankkeen etenemisestä tarjouskilpailuun. Kesän aikana on julkaistu alustava aineisto tarjouspyynnöstä ja pidetty aloitusneuvottelut valittujen tarjoajien kanssa. Tarjoajat jättävät lopulliset tarjoukset urakasta lokakuun aikana, ja siten uuden koulun rakentaminen pääsisi alkamaan vuoden vaihteessa. Suomenkadun katulinjamuutos on loppusuoralla ja tie on avattu liikenteelle.

Toiseksi lukuvuoden aloitukseen vaikuttaa koronavirustilanne Suomessa. Noudatamme OPH:n, THL:n ja opetuksen järjestäjän kulloinkin voimassa olevaa ohjeistusta. Toivomme kovasti, että alkava lukuvuosi voidaan toteuttaa kokonaan lähiopetuksessa. Tärkeintä on huomioida, että kouluun tullaan vain terveenä, ja koulussa käsihygieniasta huolehditaan hyvin. Tarkemmin järjestelyistä tiedotamme Wilmassa.

Kolmantena asiana lukuvuoden aloituksessa näkyy opettajien lomautukset. Opettajat ovat lomautettuina paitsi ennen lukuvuoden aloitusta 6. - 10.8., myös jaksoissa elo-syyskuun aikana. Luokan- ja aineenopettajista puolet ovat lomautettuina 25.8. – 2.9., ja toinen puoli 15. – 23.9. Lisäksi laaja-alainen erityisopettaja on lomautettuna 3.- 9.9. sekä 14.9. ja 28.9. 2. - 6.E- luokkien erityisluokanopettaja puolestaan on lomautettuna 10. - 11.9. Lomautuksen ulkopuolelle jäävät ainoastaan uudet viransijaiset sekä Kotikallion erityisluokanopettaja. Lomautusten aikana luokkia valvoo pääasiassa rinnakkaisluokan-opettaja, ja muutoksia oppilaiden lukujärjestyksiin voi tulla.

Lukuvuoden alkaessa koulussamme on yhteensä 273 oppilasta, joista 62 on uusia ekaluokkalaisia. Muutoksia henkilökunnassamme on hyvin vähän. Viime lukuvuonna virkavapaalla olleet Karoliina Kalliomäki ja Pilvi Norppa-Iiskola palaavat töihin aloittaen työskentelyn ekaluokkien opettajina. Erityisluokanopettaja Mira Järveläinen on virkavapaalla vielä syyslukukauden, ja hänen viransijaisenaan toimii opettaja Nina Liiri. Kotikalliossa erityisluokanopettajan virassa aloittaa Piia Hurri. Koulunkäynninohjaaja Riitta Torrin sijaisena pääkoululla työskentelee Iiris Lindholm, ja vastaavasti Kotikallioon siirtyy pääkoululta ohjaaja Salla Jämsen. Oppilashuollon henkilökunnassa on muutoksia sekä psykiatrisen sairaanhoitajan että koulupsykologin osalta.

Tästä tiedotteesta löydätte kootusti tietopaketin tärkeistä koulun asioita. Opas kannattaa säilyttää koko lukuvuoden ajan. Muutoin kodin ja koulun viestinnässä Wilma on tärkein yhteydenpitoväline. Huomioittehan myös koulun kotisivut osoitteessa <https://peda.net/kouvola/perusopetus/koulut/sarkolankoulu>.

***Turvallista lukuvuotta kaikille koko henkilökunnan puolesta!***

Kristiina Strömmer, rehtori

**Koulun yhteystiedot lv. 2020 - 2021**

**Sarkolan koulu** [**https://peda.net/kouvola/perusopetus/koulut/sarkolankoulu**](https://peda.net/kouvola/perusopetus/koulut/sarkolankoulu)Hongistontie 4
45200 Kouvola

**Rehtori Koulusihteeri**

Kristiina Strömmer Anu Koskikuru

puh: 02061 58483 puh: 02061 55320

kristiina.strommer@kouvola.fi anu.koskikuru@kouvola.fi

**Henkilökunta, pääkoulu Apulaisjohtaja**puh: 02061 55315 erityisluokanopettaja Mikko Laiho
etunimi.sukunimi@edukouvola.fi puh: 02061 58438

 **Kotikallion opetusryhmä**Kotiharjuntie 18, 45100 Kouvola opettaja puh: 02061 51361
koulunkäynninohjaajat puh: 02061 51362

**Iltapäiväkerho, Sarkolan koulu**vastuuohjaaja Minna Rantala
puh. 02061 55505

**Terveydenhoitaja Koulukuraattori**Johanna Väkevä Ulla Jutilapuh:040 0571804 puh: 02061 58560
johanna.vakeva@kymsote.fi ulla.jutila@kouvola.fi

**Psyykkari (psykiatrinen sairaanhoitaja) Koulupsykologi**puh: 02061 56657 palvelua koordinoi johtava koulupsykologi
 julius.valiaho@kouvola.fi

**Ruokala Siivous**ruokapalvelutyöntekijä Jaana Helveranta siivooja Anne Heinonen
puh: 02061 55316 puh: 02061 56531

![MC900287313[1]]()**Kiinteistönhoito**kiinteistönhoitaja Ari Sakki
puh: 0206155462

**Opettajat Puhelinnumero**

1a Karoliina Kalliomäki 040 526 5481

1b Pilvi Norppa-Iiskola 040 617 4585

2a Anne Rantala 040 484 2049
2b Linda Tuononen 040 617 5425
3a Anne Salminen 040 617 4489
3b Ulla Nikkanen 040 357 2432
4a Pekka Kärkkäinen 040 588 9564
4b Heikki Kettunen 040 617 5122
5a Tiina-Mari Sutinen 040 186 9471
5b Anna Siitonen 040 610 3210
6a Valtteri Kantokari 040 617 5608
6b Juha Uutela 040 543 0668
1-2e Nina Liiri (Mira Järveläisen vs.) 02061 59081

2-6E Mikko Laiho 02061 58438

Kotikallio Piia Hurri 02061 51361

erityisopettaja Marjo Pesari 02061 56456

kielten lehtori Anu Peippo 040 186 8878

**Koulunkäynninohjaajat (pääkoulu)**

Paula Anttalainen

Mervi Heinola

Minna Rantala (ip-vastuuhenkilö)

Tarja Vesanen

Jenna Gassmann (Nina Piibemannin sij.)

Iiris Lindholm (Riitta Torrin sij.)

Jonna Harju

**Koulunkäynninohjaajat (Kotikallio)**

Mari Anttila
Sanna Hietala

Salla Jämsen

Iina Järvinen

Kreeta Karhu-Mankki

Maija Ellonen (Pia Vikmanin sij. 30.9. asti)

**Lukuvuoden 2020 – 2021 koulutyöpäivät**

**Syyslukukausi 11.8. – 19.12.2020**

* syysloma 19. – 23.10.2020

(vko 43)

* joululoma 20.12.2020 – 6.1.2021

**Kevätlukukausi 7.1. – 5.6.2021**

* talviloma 1. - 5.3.2021 (vko 9)
* pääsiäinen 2. - 5.4.2021
* helatorstai 14.5.2021
* vapaapäivä 15.5.2021

**Oppitunnit alkavat ja päättyvät**

* 1. tunti 8.15 – 9.00
	2. tunti 9.00 – 9.45
	3. tunti 10.15 – 11.00 tai 10.15 – 11.15 (sis.ruokailun)
	4. tunti 11.15 – 12.15 (sis.ruokailun) tai 11.30 – 12.15
	5. tunti 12.30 – 13.15
	6. tunti 13.30 – 14.15
	7. tunti 14.15 – 15.00

**Opetussuunnitelma, tuntijako ja oppilasarviointi**

Opetussuunnitelma (OPS) uudistui kokonaisuudessaan 1.8.2016. OPS:n päälinjat ovat valtakunnallisia, lisäksi siinä on sekä kunta- että koulukohtaisia tarkennuksia. Opetussuunnitelmassa kuvataan mm. koulun toimintakulttuuri ja työtavat, oppiaineiden tavoitteet ja sisällöt, tuntijako sekä oppilasarviointi

Sarkolan koulun toiminnan perustana on järjestää laadukasta perusopetusta. Toimintaa ohjaavina arvoina ovat turvallisuus, oikeudenmukaisuus, vastuullisuus ja yhteistyökykyisyys. Fyysinen ja psyykkinen turvallisuus on edellytys elämässä tarvittavien tietojen ja taitojen oppimiseen. Painotamme kaikessa työssämme vastuullisuutta, turvallisuutta, oikeudenmukaisuutta ja suvaitsevaisuutta. Koulun järjestyssäännöillä ja niiden noudattamisella on keskeinen merkitys oppilaiden turvallisuudelle. Oppilaat perehdytetään sääntöihin ja ne ovat huoltajien luettavissa mm. Wilmassa. Erikoisluokissa, kuten teknisen- ja tekstiilityön luokissa, on omia tilakohtaisia sääntöjä ja työskentelyohjeita. Oppilaille opetetaan oikeat työskentely- ja toimintatavat myös näissä tiloissa. Koulussamme on käytössä KiVa-ohjelma, jota opettajat hyödyntävät opetuksessaan. Toimintakulttuurin perustana on vahva yhteistyö kodin ja koulun välillä sekä eri toimijoiden kanssa yhteistyössä oppilaan parhaaksi. Henkilökunta sitoutuu yhdessä sovittuihin toimintamalleihin ja hoitaa tehtävänsä vastuullisesti yhteisten tavoitteiden mukaisesti.

**Oppilaan oppimisen ja osaamisen arvioinnin** osalta määräykset muuttuvat tämän lukuvuoden alkaessa 1.8.2020. Tämä muuttaa väli- ja lukuvuositodistusten muotoa, ja lisäksi tarkentaa arviointikriteerejä ja -tapoja. Sarkolan koulussa väliarviointina aiempina vuosina käytössä ollut portfolio korvautuu jatkossa arviointikeskustelulla ja/tai välitodistuksella vuosiluokasta riippuen. Lukuvuositodistuksissa palataan numeroarviointiin jo 3. luokasta alkaen. 1. -2. vuosiluokilla annetaan sanallinen arvio, missä matematiikka ja äidinkieli arvioidaan laajasti. Jatkossa kaikissa Kouvolan kouluissa arviointimuodot ovat samat. Oppilaiden oppimista, osaamista, työskentelyä ja käyttäytymistä arvioidaan monipuolisesti, eli arviointi perustuu eri menetelmin kerättyihin näyttöihin. **Työskentelyn arviointi** on osa oppiaineen arviointia. **Käyttäytyminen arvioidaan** omana kokonaisuutena, eikä siitä saatu arvosana vaikuta oppiaineesta saatavaan arvosanaan. Kouvolan kaupungissa oppilaiden käyttäytymisen tavoitteena on, että oppilas

* ottaa huomioon toiset ihmiset ja ympäristön
* noudattaa yhteisesti sovittuja toimintatapoja ja sääntöjä
* käyttäytyy asiallisesti, toimii tilanteen vaatimalla tavalla ja noudattaa hyviä tapoja.

Oppiaineiden ja käyttäytymisen arviointi 1.8.20 alkaen Kouvolassa:

|  |  |  |
| --- | --- | --- |
|  | **Syksy, väliarviointi** | **Kevät, lukuvuositodistus** |
| **1.lk** | arviointikeskustelu (oppilas, huoltaja ja opettaja; marras-huhtikuu) | sanallinen arviointi oppiaineissa ja käyttäytymisessä |
| **2.lk** | arviointikeskustelu (oppilas, huoltaja ja opettaja; marras-huhtikuu) | sanallinen arviointi oppiaineissa ja käyttäytymisessä |
| **3.lk** | arviointikeskustelu (oppilas, huoltaja ja opettaja; marras-huhtikuu) | numeroarviointi kaikissa oppiaineissa ja käyttäytymisessä |
| **4.lk** | \* oppilaskeskustelu (oppilas ja opettaja), \* välitodistus, jossa numeroarviointi kaikissa oppiaineissa ja käyttäytymisessä | numeroarviointi kaikissa oppiaineissa ja käyttäytymisessä |
| **5.lk** | \* oppilaskeskustelu (oppilas ja opettaja)\* välitodistus, jossa numeroarviointi kaikissa oppiaineissa ja käyttäytymisessä | numeroarviointi kaikissa oppiaineissa ja käyttäytymisessä |
| **6.lk** | \* oppilaskeskustelu (oppilas ja opettaja), \* välitodistus, jossa numeroarviointi kaikissa oppiaineissa ja käyttäytymisessä | numeroarviointi kaikissa oppiaineissa ja käyttäytymisessä |

Lisäksi **tuntijakoon** tuli muutoksia jo 1.1.20 lähtien johtuen A1-kielen (englanti) opetuksen alkamisesta jo ensimmäisellä luokalla. Lukuvuonna 2020 – 2021 noudatamme seuraavaa tuntujakoa:

|  |  |  |  |
| --- | --- | --- | --- |
|  |   |   | **Vuosiluokat** |
| **Oppiaine** |  |  | **1** | **2** | **3** | **4** | **5** | **6** | **Yhteensä** |
| Äidinkieli ja kirjallisuus | AI | 7 | 7 | 5 | 5 | 4 | 4 | **32** |
| A1-kieli, englanti | EN |  1 | 1½ | 3 | 2 | 2 | 2 | **11½** |
| B1-kieli, ruotsi | RU |   |   |   |   |   | 2 | **2** |
| Matematiikka | MA | 3 | 3 | 4 | 4 | 4 | 3 | **21** |
| Ympäristöoppi | YMP | 2 | 2 | 2 | 2 | 3 | 3 | **14** |
| Uskonto/Elämänkatsomustieto | KT | 1 | 1 | 1 | 2 | 1 | 1 | **7** |
| Historia  | HI |   |   |   |   | 1 | 2 | **3** |
| Yhteiskuntaoppi | YH  |   |   |   | 1 | 1 |   | **2** |
| Taide- ja taitoaineet |
| Musiikki | MU | 1 | 1 | 1 | 1 | 2 | 1 | **6** |
| Kuvataide | KU | 1 | 1 | 1 | 2 | 2 | 2 | **10** |
| Käsityö | KS | 2 | 2 | 2 | 2 | 2 | 2 | **12** |
| Liikunta | LI | 2 | 2 | 3 | 2 | 2 | 2 | **15** |
| Valinnaiset aineet | VAL  |   |   |   | 1 | 1 | 1 | **3** |
| **Yhteensä** |  | **20** | **20½** | **22** | **24** | **25** | **25** |  |
| Vapaaehtoinen a2-kieli |  |  |  |  | 2 | 2 | 2 |  |

Neljännen, viidennen ja kuudennen luokan oppilaiden valinnaistunnit toteutetaan kaksoistunteina syksyllä loka-marraskuun aikana ja keväällä helmi-huhtikuun aikana.

**Kodin ja koulun yhteistyö**

Aktiivinen yhteistyö kodin ja koulun välillä on hyvä tuki lapsen oppimiselle ja koulunkäynnille. Jos jokin kouluun liittyvä asia askarruttaa, kannattaa ottaa heti yhteyttä luokanopettajaan Wilman *(*[*https://wilma.edukouvola.fi*](https://wilma.edukouvola.fi)*)* kautta tai puhelimitse.

Lapsen koulutyötä voi seurata keskustelemalla hänen kanssaan, mitä kouluun kuuluu. Pienten oppilaiden reppu ja koulutarvikkeet on myös hyvä tarkistaa säännöllisesti.

**Kaikki tärkeät asiat tiedotetaan Wilman kautta**, joten luettehan kotona säännöllisesti, mielellään vähintään kerran/pari viikossa, tiedotteet, viestit ja tuntimerkinnät. Aktiivisen sähköpostin käyttäjän kannattaa valita asetuksista muistutus, joka ilmoittaa aina uusista tiedotteista ja viesteistä. Matkapuhelimessa on kätevintä ladata Wilma-sovellus, mutta huomioikaa, että tällöin kaikki ohjelman ominaisuudet eivät ole käytettävissä, esim. lomakkeet (kuten taksikuljetusajat) ym. eivät näy sovelluksessa. Voitte yhdistää kaikki kaupungin perusopetuksessa tai lukiossa opiskelevat huollettavanne saman Wilma-tunnuksen alle.

Jokainen luokka pitää vähintään yhden vanhempainillan lukuvuoden aikana, ja lisäksi rajoitusten salliessa järjestetään koko koulun yhteinen vanhempainilta. Tiedotamme niistä ja mahdollisista muista yhteisistä tapahtumista erikseen. Vanhempainiltoja voidaan järjestää poikkeusaikana myös etäyhteyden kautta, kuten Teams-yhteytenä.

**Vanhempien ja koulun yhteistyöryhmä**

Koulussamme toimii vapaaehtoisista vanhemmista koostuva vanhempainryhmä. Sen tarkoituksena on toimia ”vanhempainäänenä” koulun toimintaa liittyen sekä olla mukana järjestämässä esim. erilaisia koulun tapahtumia. Viime lukuvuotena ryhmän näkemyksiä kuultiin mm. uudisrakennuksen suunnittelussa ja oppilasarvioinnin muutoksissa. Ryhmän kokoontumisissa on mukana koulun edustajana useimmiten rehtori. Kokoontumisesta ilmoitetaan Wilman kuukausitiedotteessa. Syksyn ensimmäinen kokoontuminen on sovittu pidettäväksi ti 18.8. klo 16.30 koulun ruokalassa. Tervetuloa toimintaan mukaan!

**Koulun kotisivut** [**https://peda.net/kouvola/perusopetus/koulut/sarkolankoulu**](https://peda.net/kouvola/perusopetus/koulut/sarkolankoulu)

Koulun peda.net -sivuilta löytyvät mm. opetussuunnitelma, tapahtumakalenteri, linkkejä oppimateriaaleihin, erilaisia lomakkeita ja ohjeita jne. Sivuilla on myös **luokkien omat sivut**, jotka ovat tärkeä yhteydenpitoväline mahdollisessa etäopetustilanteessa.

**Koulumatkat**

On hyvä harjoitella yhdessä lapsen kanssa kulkemaan koulumatkaa turvallisinta ja suorinta reittiä liikennesääntöjä noudattaen. Pyöräilijät käyttävät kypärää. Keltanokka-lippikset, huomioliivit ja aamujen pimentyessä heijastimet ja pyörän valot ovat tärkeitä muistaa. Koululle tai bussikuljetuspaikalle saavuttaessa polkupyörät jätetään pyörätelineisiin lukittuina.

**Bussikuljetukset väistötiloihin ja takaisin:**
- Bussit lähtevät aamuisin aikataulun mukaisesti,15-20 min ennen koulupäivän alkua, **uudelta Suomenkadun levikkeeltä Sarkolan urheilukentän kohdalta,** ja palaavat iltapäivällä Tornionmäestä samaan paikkaan.
- Aamuisin oppilaat kokoontuvat Sarkolan koulun tontin itäpäätyyn riittävän ajoissa ennen bussin lähtöä*.* Polkupyörät laitetaan lukittuina alueella oleviin pyörätelineisiin*.* Koulun aikuisen merkistä (pillin vihellys) oppilaat menevät jonoon, ylittävät tien ja siirtyvät busseihin luvan saatuaan. Koulunkäynninohjaaja on valvomassa Sarkolassa bussin odottajia vähintään 10 minuuttia ennen bussin lähtöaikaa.
- Bussissa mennään välittömästi istumaan ja istutaan omalla paikalla, kunnes bussi on perillä. Bussissa käyttäydytään asiallisesti ja rauhallisesti. Bussista siirrytään rauhallisesti ulos ja suoraan koulun pihalle. Jos kello on jo soinut, siirrytään pihalta suoraan sisälle.
- Mikäli vanhemmat tuovat oppilaan autolla bussin lähtöpaikalle, huomioikaa, että urheilukentän puoleinen levike on sallittu vain bussiliikenteelle.Bussit eivät pysty odottamaan myöhässä olevia oppilaita. Mikäli oppilas myöhästyy aamulla bussista, koulu ei järjestä ylimääräistä kuljetusta.
- Liikennöitsijänä jatkaa Linjaliikenne Martti Laurila Oy. Matkapahoinvoinnista kärsivistä oppilaista pyydetään vanhempia informoimaan omaa opettajaa, jotta kuljetuksia valvovat ohjaajat saavat heistä tiedon.
- **Iltapäivisin** bussit lähtevät kohti Sarkola viimeistään 10 min oppilaan koulupäivän päättymisen jälkeen. Viimeisen koulutunnin päättyessä oppilas menee ripeästi koulun pihalle lähelle bussin lähtöpaikkaa jonoon. Koulunkäynninohjaaja valvoo bussia odottavia oppilaita ja antaa luvan siirtyä bussiin. **Sarkolaan takaisin saavuttaessa oppilaiden tulee heti lähteä turvallista reittiä kotia kohti**. Paluukyydeissä ei ole koulun puolesta valvojaa.
- Koronatilanne voi aiheuttaa lukuvuoden aikana poikkeuksellisia järjestelyjä bussikuljetuksiin, kuten porrastusta koulupäivien alkamisiin, kokoontumisiin jne.

**Koulukuljetuspalvelu** (taksit) on tarkoitettu niille 1.- 2. luokkalaisille, joiden koulumatka kotoa Sarkolaan on yli 3 km ja niille 3.-9. luokkalaisille, joiden matka on yli 5 km. Lisäksi kuljetus voidaan myöntää hakemuksesta koulumatkan vaarallisuuden tai vaikeuden ja rasittavuuden perusteella. Taksikuljetuksissa tulee noudattaa hyviä käytöstapoja ja kuljettajan antamia ohjeita. Jokainen käyttää turvavyötä. **Taksikyytien aikataulut ja taksien yhteystiedot tiedotetaan Wilman lomakkeet -välilehdellä.** Aikataulujen mahdollisia muutoksia on alkuun hyvä seurata tiheästi Wilmasta. **Huoltajien tulee huolehtia mahdolliset taksikyytien peruutukset esim. oppilaan sairastuessa suoraan taksiautoilijalle.** Koulukuljetusperiaatteet on luettavissa kokonaisuudessaan kaupungin perusopetuksen sivulla [**http://www.kouvola.fi/index/koulutjaopiskelu/perusopetus/koulukuljetukset.html**](http://www.kouvola.fi/index/koulutjaopiskelu/perusopetus/koulukuljetukset.html)**.**

**Koululiikunta**

Liikuntatunneilla/-päivinä oppilaalla tulee olla säänmukainen liikuntavarustus ja liikuntaan sopivat jalkineet. Sisäliikuntavarustukseen kuuluu liikuntavaatteiden lisäksi pyyhe. Liikuntaa opettava opettaja tiedottaa tuntien sisällöstä pääsääntöisesti Wilma-viestillä. Jos oppilas on toipilaana tai ei jostain muusta syystä pysty osallistumaan liikuntaan, huoltajan on ilmoitettava siitä opettajalle. Opettaja järjestää korvaavaa tekemistä liikuntatunnille.

**Uimaopetusta** järjestetään kaupungin uima-opettajien toimesta 1. – 2. luokkalaisille sekä 1. – 9. luokkien pienryhmän oppilaille. Uimaopetus tapahtuu tänä vuonna Urheilupuiston uimahallissa. Sarkolan koulun tokaluokkalaisten uintijaksot ovat lokakuussa, 2.-6.E- pienryhmän marraskuussa, ekaluokkalaisten maalis-toukokuussa ja 1-2e:n pienryhmässä opiskelevien sekä Kotikalliossa opiskelevien toukokuun lopussa.

**Poissaolot**

Oppilaan tulee osallistua opetukseen, ellei hänelle ole sairauden tai muun erityisen syyn vuoksi tilapäisesti myönnetty siitä vapautusta. Koulun tulee seurata perusopetukseen osallistuvan oppilaan poissaoloja ja ilmoittaa luvattomista poissaoloista oppilaan huoltajalle. Vastaavasti oppivelvollisen huoltajan on huolehdittava siitä, että oppivelvollisuus tulee suoritettua. Käytännössä tämä tarkoittaa sitä, että opettajat pitävät kirjaa poissaoloista Wilmassa. Oppilaan sairastuessa koulupäivinä **huoltajan on ilmoitettava ensimmäisenä poissaolopäivänä asiasta koululle, mieluiten jo aamulla**. Ilmoituksen sairastumisesta voi tehdä Wilman kautta osiosta ”tuntimerkinnät – ilmoita poissaolosta”. Opettaja näkee poissalon oppilasluettelosta eikä muuta erillistä viestiä tarvita. Poissaolosta voi myös ilmoittaa puhelimitse.

**Mikäli poissaoloa anotaan muun erityisen syyn vuoksi, lupa siihen haetaan kirjallisesti ennakkoon***.* Oma opettaja voi myöntää 1 – 5 päivän poissaolon ja rehtori sitä pidemmät poissaolot. Opettajalle osoitetun anomuksen voi tehdä Wilma-viestillä, ja rehtorille tehtävän anomuksen (”poissaololupa-anomus”) voi tulostaa Wilmasta, koulun kotisivuilta tai sen voi hakea koulun kansliasta. Muissa kuin sairauspoissaoloissa huoltaja järjestää opetuksen ja oppilas tekee opettajan määräämät tehtävät.

**Oppilaan henkilökohtainen omaisuus koulussa**

Koulu ei vastaa oppilaan omasta henkilökohtaisesta omaisuudesta koulussa. Oppilaan ei kannata tuoda kouluun mukanaan arvoesineitä tai rahaa, mikäli asiasta ei ole erikseen sovittu opettajan kanssa.

Mikäli oppilaalla on mukana oma mobiililaite, se on pidettävä koulupäivän ajan äänettömänä tai suljettuna muutoin kuin opettajan antaessa luvan sen käyttöön, ja laite on aina oppilaan omalla vastuulla. Välituntisin liikutaan ja tehdään jotain muuta kuin käytetään laitteita. Opetuksessa käytetään pääosin koulun mobiililaitteita, mutta oppilas voi käyttää myös omaa laitetta.

Koululle jää lukuvuosittain suuri määrä mm. vaatteita, jotka eivät löydä omistajaa. Sen vuoksi vaatteet, reput, sisäkengät jne. on hyvä nimikoida selvästi. Kysykää koululta kadonneita vaatteita ym.!

**Seurakunnan pitämät päivänavaukset sekä muut uskonnolliset tilaisuudet**

Kouvolan ev.lut. seurakunta pitää päivänavauksen koulun keskusradion kautta kahden viikon välein perjantaisin klo 10. Tämän lisäksi koulumme voi osallistua esim. adventti- tai pääsiäishartauteen. Tarkemmat päivänavauksien ajankohdat sekä mahdolliset muut tilaisuudet tiedotetaan koteihin hyvissä ajoin Wilman kuukausitiedotteessa. Lupa osallistua uskonnollisiin tilaisuuksiin kysytään huoltajalta oppilastietojen tarkistuksen yhteydessä ensimmäisinä koulupäivinä. Huoltaja voi myös erikseen ilmoittaa omalle luokanopettajalle, että oppilas osallistuu uskonnollisen tilaisuuden sijaan vaihtoehtoiseen toimintaan.

Uskonnon opetus ei ole Suomen perustuslaissa tarkoitettua uskonnon harjoittamista. Uskonnon opetukseen sisältyy kuitenkin uskonnon tuntemus. Sen vuoksi esim. tutustuminen rukouksiin, virsiin ja uskonnollisiin toimituksiin tai opintokäynnit kirkkoon tai vastaavaan rakennukseen kuuluvat osana uskonnon opetukseen. Myös koulun juhliin voi sisältyä osana suomalaista juhlaperinnettä esim. virren laulaminen.

**Kouluruokailu ja erityisruokavaliot**

Koululounas syödään ruokalassa luokittain n. klo 10.30 – 12.15 välisenä aikana erillisen aikataulun mukaisesti. Korona-tilanteen vaatiessa osa luokista voi myös syödä omissa luokissa (1.krs). Kouluruokailu on osa opetusta ja linkittyy monissa oppiaineissa käsiteltävään terveysteemaan (OPS2016: Itsestä huolehtiminen ja arjen taidot).

Koululounas, joka on myös Sydänmerkki-ateria, ylläpitää työvireyttä ja tukee oppilaan tervettä kasvua ja kehitystä. Ruokahetki-ravitsemuskäsikirjassa, joka löytyy koulun nettisivulta <http://peda.net/kouvola/koulut/sarkolankoulu/kouluruokailu> on perusteelliset tiedot kouluruokailusta. Em. käsikirjan lopusta tai kansliasta noutamalla saatte selvityslomakkeen, jolla ilmoitetaan erityisruokavalioon tulevat muutokset suoraan koulun keittiöön. Allergiasta johtuvan erityisruokavalion tarjoamisen edellytys on lääkärin tai terveydenhoitajan todistus ja ruokavalion noudattaminen myös kotona.

**Oppilaskunta**

Koulun oppilaskunnan muodostavat kaikki koulun oppilaat. Oppilaskunnan hallitukseen valitaan edustaja ja varaedustaja jokaiselta luokalta. Hallitus kokoontuu noin joka toinen viikko tai tarvittaessa. Ohjaavana opettajana toimii tänä lukuvuotena Karoliina Kalliomäki ja Tiina-Mari Sutinen. Oppilaskunnan hallitus laatii oman vuosisuunnitelmansa. Oppilaskunta voi mm. ideoida tai järjestää koulun tapahtumia, vaikuttaa koulun hankintoihin tai tehdä muita ehdotuksia koulun toiminnan parantamiseksi. Oppilaskuntatoiminnan lisäksi oppilaiden osallisuus otetaan huomioon jokapäiväisessä arkisessa työssä ja koulun toimintakulttuurissa yleisemminkin.

**KiVa-koulu**

Sarkolan koulu on kiusaamista vastustava koulu eli toimimme valtakunnallisen KiVa-koulu-järjestelmän mukaisesti. Siihen kuuluvat oppitunnit 1.- ja 4.-luokkien oppilaille, aiheen pitäminen esillä koulun arjessa ja KiVa-tiimin toiminta. Jos tietoomme tulee kiusaamistapaus, KiVa-tiimin opettajat tai ohjaajat alkavat selvittää asiaa ja ottavat yhteyden osallisten huoltajiin. KiVa-tiimin vastuuhenkilöinä toimivat Anu Peippo ja Anne Salminen.

KiVa-ohjelmaan kuuluu myös valtakunnallisen kyselyn toteuttaminen oppilaille lukuvuoden lopussa. Viime kevään poikkeusolojen vuoksi viimeisin kysely on toteutettu keväällä 2019. Kyselyjen perusteella osaamme mm. kohdentaa paremmin toimenpiteitä niihin ikäluokkiin, joissa kiusaamista on esiintynyt eniten.

**Iltapäiväkerhotoiminta**

Sarkolan koulun iltapäiväkerho toimii koulun väistötilojen yhteydessä, koulupäivisin klo 12 – 16 (16.15). Ohjaajina kerhossa toimivat koulunkäynninohjaajat, vastuuohjaajana Minna Rantala. Iltapäiväkerhossa ulkoillaan, liikutaan, leikitään, pelataan pelejä, askarrellaan jne. Toiminta on virikkeellistä, ohjattua ja turvallista, mutta vapaamuotoisempaa kuin koulupäivä. Oppilaat voivat tehdä iltapäiväkerhossa läksyjä, mutta vastuu ja kontrollointi läksyjen tekemisestä kuuluvat vanhemmille. Kerhossa tarjotaan välipala. **Muistattehan ilmoittaa sairastumista tai muista poissaoloista myös iltapäiväkerhoon** tekstiviestillä numeroon 02061 55505. Myös Wilman kautta voi viestiä kerhonohjaajille.

Iltapäiväkerhoon haku on tapahtunut jo keväällä. Vapaita paikkoja voi tiedustella Susanna Seppälältä puh. 02061 55226. Iltapäiväkerhopaikkaa voi hakea myös esim. seurakunnan ip-kerhosta. IP-paikka myönnetään joko koko kuukaudeksi (yli 10 päivää) tai enintään 10 päiväksi kuukaudessa. Maksupäätös tehdään **koko lukuvuodeksi**. Hoidon tarpeen muuttuessa voi hakea kirjallisesti läsnäolopäivien muuttamista. Läsnäolopäivien muuttaminen enintään 10 päivään kuukaudessa onnistuu syyslukukauden osalta vain **syyskuun** loppuun mennessä ja kevätlukukauden osaltavain **tammikuun** loppuun mennessä. Läsnäolopäivät voi muuttaa yli 10 päivään kuukaudessa kesken lukukauden, mikäli ryhmässä on tilaa. **Irtisanomisaika on yksi kalenterikuukausi**. Läsnäolopäivien muutoshakemus sekä irtisanomisilmoitus tehdään Wilmassa ”lomakkeet”-välilehdellä tai lomake toimitetaan kirjallisesti perusopetuksen hallintoon, jossa ne kirjataan saapumispäivän mukaan. Lukuvuonna 2020 - 2021 iltapäiväkerhon maksu on 65/130 e/kk päivien lukumäärästä riippuen.

**Koulun muu kerhotoiminta**

Koulun järjestämästä muusta kerhotoiminnasta ja kerhojen ajankohdista tiedotetaan tarkemmin Wilman tiedotteilla koulutyön käynnistyttyä. Tämän syksyn kerhotoiminnan suunnitelmissa on mm. salibandy- ja Minecraft-kerho. Kevätlukukauden kerhoista päätetään myöhemmin. Kerhot kokoontuvat pääsääntöisesti heti koulupäivän päätyttyä.

**OPPIMISEN JA KOULUNKÄYNNIN TUKI**

**Tuen kolmiportaisuus**

Kaikille oppilaille tarjottava koulunkäynnin tuki on ns. **yleistä tukea** (eriyttäminen, tukiopetus, erityisopettajan ajoittainen tuki jne.). **Tehostetun tuen oppilaalla** tuki on määrältään suurempaa ja säännöllistä, ja tukimuotoja voi olla useita. Tällöin oppilaalle laaditaan yhteistyössä huoltajan kanssa *oppimissuunnitelma*, johon kirjataan oppilaan tarvitsema tuki sovitulle määräajalle. Mikäli tehostettu tuki ei riitä, voi oppilasta esittää siirtyväksi selvitysten jälkeen **erityiseen tukeen**. Tällöin oppilaalle laaditaan *HOJKS* (henkilökohtainen opetuksen järjestämistä koskeva suunnitelma). Erityisen tuen oppilaan oppimäärää voidaan myös yksilöllistää ja opetus voidaan tarvittaessa järjestää erityisopetuksen pienryhmässä tai kaupunkitason erityisluokassa.

**Yhteisopettajuus ja joustavat opetusryhmät**

Alkuopetuksen ryhmissä pidetään useita oppitunteja viikoittain siten, että luokkaa tai luokkatason oppiainetta opettaa samanaikaisesti useampi opettaja, esim. kaksi luokanopettajaa ja erityisluokanopettaja. Tämä mahdollistaa oppilaiden joustavan työskentelyn erikokoisissa ryhmissä esim. taitotason tai teeman mukaan. Lisäksi mm. viidensillä luokilla toteutetaan yhteisopettajuutta osalla oppitunneista.

**Koulunkäynninohjaajat**

Tänä lukuvuonna koulussamme työskentelee seitsemän koulunkäynninohjaajaa pääkoululla ja kuusi Kotikallion ryhmässä. Ohjaajaresurssi jaetaan koululla niiden luokkien ja oppilaiden kesken, jotka sitä ensisijaisesti tarvitsevat koulunkäynnin tueksi. Ohjaajat voivat myös avustaa oppilaan lääkinnällisissä asioissa (esim. diabeteksen hoito) sekä valvovat koulukuljetuksia odottavia oppilaita. Lisäksi ohjaajat vetävät koulun iltapäiväkerhoa.

**Tukiopetus**

Useimmiten tavallisin koulunkäynnin tukimuoto on tukiopetus. Sitä voi saada oppilaan omasta, huoltajan tai opettajan aloitteesta. Tukiopetus järjestetään ennen/jälkeen oppilaan koulupäivää tai mahdollisuuksien mukaan koulupäivän aikana. Tukiopetusta antaa useimmiten oma luokan- tai aineenopettaja.

**Erityisopetus**

Oppilaalla on oikeus erityisopetukseen oppimisen tai muiden koulunkäynnin vaikeuksien ilmaantuessa. Erityisopetusta voidaan antaa tarpeen mukaan kaikille koulun oppilaille, kaikissa tuen eri vaiheissa.

Laaja-alainen erityisopettaja työskentelee samanaikaisopettajana luokissa sekä antaa pienryhmäopetusta omassa luokassaan. Ensimmäisten kouluvuosien aikana erityisopettajan tuki kohdistuu useimmiten lukemisen, kirjoittamisen ja/tai matematiikan oppimiseen.

Koulussamme toimii kaksi ns. alueellista luokkamuotoisen erityisopetuksen ryhmää, joiden opettajina toimivat erityisluokanopettajat. Luokkamuotoisessa erityisopetuksessa oppilas voi opiskella joko kaikki oppiaineet tai osan oppiaineista pienryhmässä. Luokkamuotoiseen erityisopetukseen haetaan erityisen tuen prosessin yhteydessä huoltajan suostumuksella.Kotikallion erityisryhmä, joka on osa koulumme toimintaa, tarjoaa vaikeissa tilanteissa olevien lasten/nuorten kasvua ja kehitystä tukevan ympäristön. Tämä perusopetuksen kuusipaikkainen erityisen tuen opetusryhmä sijaitsee Kotiharjussa Kotikallion lastensuojeluyksikön yhteydessä. Kotikallioon otetaan oppilaaksi Kouvolan alueella asuvia erityistä tukea ja yksilöllistä toimintaympäristöä tarvitsevia perusopetuksen oppilaita. Koululaisille mahdollistetaan moniammatillisella yhteistyöllä perusopetuksen suorittaminen.

**Pedagogisen tuen ryhmä**

Oppilaan tarvitsemaa koulunkäynnintukea (mm. tuen kolmiportaisuus) suunnitellaan, arvioidaan ja tarkennetaan koulun pedagogisen tuen ryhmässä (PTR). Työ on perusopetuslain mukaista moniammatillista yhteistyötä, jota tekevät esim. opettaja, erityisopettaja, rehtori ja koulupsykologi sekä oppilaan tuen tarpeesta riippuen terveydenhoitaja, kuraattori ja psyykkari. Kotiin ollaan aina yhteydessä, kun oppilaan tukea lähdetään suunnittelemaan tai tuen tarpeessa tapahtuu muutoksia. Pedagogisen tuen ryhmä kokoontuu koululla torstaisin.

**OPPILASHUOLTO JA OPPILASHUOLLON PALVELUT**

Oppilashuolto on oppilaan hyvinvointia tukevaa työtä, johon osallistuvat kaikki kouluyhteisössä työskentelevät henkilöt. Koulun yhteisötason asioita käsittelevään **koulukohtaiseen oppilashuoltoryhmäään (OHR)** kuuluu rehtori, erityisopettaja, terveydenhoitaja, koulukuraattori, psyykkari, koulupsykologi sekä tarvittaessa opettaja. OHR laatii mm. vuosittaisen koulukohtaisen oppilashuoltoa koskevan suunnitelman sekä suunnittelee ryhmä-, luokka- tai koulutasolla tapahtuvaa hyvinvointia edistävää oppilashuoltotoimintaa, kuten vanhempainiltoja, KiVa-toimintaa sekä muita mahdollisia tapahtumia/tempauksia. OHR kokoontuu pääsääntöisesti torstaiaamuisin vuosisuunnitelman mukaisesti.

**Yksilökohtainen oppilashuolto** perustuu aina vapaaehtoisuuteen ja edellyttää oppilaan/huoltajan suostumusta. Yksilökohtaista oppilashuoltoa toteuttavat koulukuraattori, psyykkari, koulupsykologi sekä kouluterveydenhuolto.

**Monialainen asiantuntijaryhmä** voidaan koota yksittäisen oppilaan tueksi huoltajan suostumuksella. Useimmiten ryhmä koostuu koulun oppilashuoltoa toteuttavista em. henkilöistä, mutta siihen voi kuulua myös koulun ulkopuolisia tahoja. Ryhmän kokoontumisiin osallistuvat aina myös oppilas ja huoltaja.

**Koulukuraattori** on koulun sosiaalialan ammattilainen, jonka tehtävänä on mm. tukea oppilaan selviytymistä koulussa ja haasteellisissa elämäntilanteissa. Kuraattori voi olla apuna, jos oppilaan koulunkäynti ei suju toivotulla tavalla, perheessä tai sen olosuhteissa tapahtuu muutoksia tai sosiaalisissa suhteissa on haasteita. Kuraattorin työmuotoja ovat mm. yksilötapaamiset, ryhmä- ja luokkamuotoinen työskentely sekä konsultointi. Koulukuraattori Ulla Jutila työskentelee koulullamme maanantaisin.

**Psyykkari** on psykiatrinen sairaanhoitaja ja toimii oppilashuoltoryhmässä mielenterveystyön asiantuntijana. Psyykkarin työhön kuuluu oppilaan ja perheen tapaamisia, oppilaan havainnointia luokka- ja ryhmätilanteissa, yhteydenpitoa huoltajiin jne. Työmuotoina ovat esim. keskustelu, toiminnalliset menetelmät, luokkaseurannat ja arvioinnit, tarvittaessa kriisityö ja akuutit tilanteet. Psyykkari työskentelee koulullamme tiistaisin.

**Koulupsykologi** on käyttäytymisen, ajattelu ja tunne-elämän asiantuntija kouluyhteisössä. Psykologi työskentelee oppilaan koulunkäynnin, oppimisen, psyykkisen kasvun ja kehityksen tai ihmissuhteisiin liittyvissä asioissa.Työskentelymuotoina ovat mm. keskustelut ja arvioinnit ja luokkahavainnointi. Työhön kuuluvat myös oppilaiden psykologiset tutkimukset. Johtava koulupsykologi Julius Väliaho konsultoi koulun henkilökuntaa viikoittain.

**Kouluterveydenhuollon** ydintoimintoja ovat terveystarkastukset ja terveysneuvonta. Terveydenhoitaja Johanna Väkevä on tavattavissa Sarkolan koululla keskiviikkoisin, torstaisin sekä kuukauden 2., 3. ja 4. perjantai.

Terveydenhoitajan toimintaan kuuluvat:

* ns. laajat terveystarkastukset 1. ja 5. luokalla: terveydenhoitajan ja lääkärin tarkastus, johon kutsutaan lapsen vanhemmat ja pyydetään opettajan arvio oppilaasta. Terveydenhoitajan tarkastuksista ilmoitetaan huoltajalle. *Jos oppilas sairastuu ja jää pois koulusta terveydenhoitajan tai lääkärin tarkastuspäivänä, ilmoitattehan asian myös suoraan terveydenhoitajalle.*
* vuosiluokittain oppilaan kasvun- ja kehityksen sekä terveyden ja hyvinvoinnin seuraaminen ja edistäminen sekä tarvittaessa jatkotutkimuksiin ja -hoitoon ohjaaminen
* oppilaan vanhempien ja huoltajien kasvatustyön tukeminen
* oppilaan erityisen tuen tai tutkimusten tarpeen varhainen tunnistaminen ja tukeminen
* pitkäaikaisesti sairaan lapsen omahoidon tukeminen yhteistyössä muiden oppilashuollon toimijoiden kanssa
* kouluympäristön terveellisyyden ja turvallisuuden sekä kouluyhteisön hyvinvoinnin edistäminen
* koulupäivän aikana sairastuneen oppilaan hoidon tarpeen arviointi sekä koulussa tai koulumatkalla tapahtuneiden tapaturmien ensiavun hoito terveydenhoitajan ollessa koululla

Alle 12-vuotiaan lapsen sairastuessa kesken koulupäivän terveydenhoitajalla on hänen paikalla ollessaan mahdollisuus kirjoittaa todistus lapsen sairaudesta huoltajalle. Muissa tilanteissa ohjataan kääntymään terveysaseman puoleen. Kouluterveydenhoitoon ei kuulu sairauksien hoito ja vapaa-ajalla tapahtuneiden tapaturmien ensiapu ja hoito. Nämä ovat vanhempien vastuulla ja hoito tai ensiapu kuuluu kunnan terveysasemille, yksityisille terveysasemille tai erikoissairaanhoitoon.

Sarkolan koulun järjestyssäännöt päivitetty 10/2017

Nämä säännöt ovat voimassa koulupäivän aikana sekä kaikissa koulun järjestämissä tilaisuuksissa, kerhoissa ja retkillä myös koulualueen ulkopuolella.

Sääntöjen tarkoituksena on taata turvallinen työympäristö kaikille kouluyhteisön jäsenille.

1. **Koulumatka**
* Noudatan liikennesääntöjä.
* Jätän polkupyöräni ym. kulkuvälineet pyörätelineeseen. Pyöräillessäni käytän pyöräilykypärää.
1. **Siirtyminen sisälle ja luokkiin meno**
* Tuon tavarani sisälle vasta kellon soitua.
* Siirryn kellon soitua sisälle rauhallisesti kävellen ja ketään satuttamatta.
* Otan kengät pois sisälle tullessani. Laitan vaatteeni siististi paikoilleen naulakolle.
* Liikun koulun tiloissa kävellen, metelöimättä ja häiritsemättä toisten oppitunteja.
1. **Oppitunnit**
* Tulen oppitunnille ajoissa tarvittavat välineet mukanani. Odotan tunnin alkamista luokassa omalla paikallani.
* Tunnilla keskityn opetukseen ja noudatan koulun aikuisen antamia ohjeita.
* Annan työrauhan muille oppilaille ja henkilökunnalle.
* Osallistun asiallisesti ja parastani yrittäen koulutyöhön.
1. **Välitunnit**
* Pukeudun ja siirryn ulos välituntialueelle ripeästi.
* Jään välitunniksi sisälle vain opettajan luvalla.
* Poistun koulun alueelta vain aikuisen luvalla.
* Toimin vaarantamatta omaa ja muiden turvallisuutta.
* Polkupyörien luokse menen vain kouluun tullessani ja lähtiessäni koulusta.
1. **Ruokailu**
* Saavun ruokalaan rauhallisesti metelöimättä.
* Ruokalassa juttelen vain vierustovereideni kanssa
* Pyrin vähintään maistamaan jokaista tarjolla olevaa ruokalajia. Otan ruokaa sen verran kuin jaksan syödä.
* Noudatan hyviä ruokailutapoja ja syön viivyttelemättä.
1. **Turvallisuus ja viihtyminen**
* Muistan kohteliaan kielenkäytön, enkä kiroile.
* En hyväksy kiusaamista. Kerron havaitsemastani kiusaamisesta koulun aikuiselle.
* Koulualue on savuton ja päihteetön.
* Tuon makeisia tai rahaa kouluun vain opettajan luvalla.
* Tuon mobiililaitteen kouluun omalla vastuullani. Pidän laitteen äänettömänä tai suljettuna. Käytän laitetta vain koulun aikuisen luvalla.
* Olen korvausvelvollinen, jos rikon toisen henkilön tai koulun omaisuutta.
* En tee kierrätettäviin kirjoihin pysyviä merkintöjä ja luovutan ne takaisin siisteinä.

**SÄÄNTÖJEN RIKKOMINEN**

Järjestyssääntöjen rikkominen johtaa rangaistusseuraamuksiin. Perusopetuslain 35 - 36 §:n mukaan em. seuraamuksia ovat:

* tahallaan liatun/sotketun koulun omaisuuden tai tilan puhdistaminen
* kasvatuskeskustelu koulupäivän aikana tai sen ulkopuolella
* häiritsevän oppilaan poistaminen luokasta tunnin loppuajaksi
* enintään kahden tunnin jälki-istunto
* turvallisuutta vaarantavan oppilaan poistaminen koulusta tai koulun alueelta enintään jäljellä olevan työpäivän ajaksi
* kirjallinen varoitus
* määräaikainen erottaminen

Kaikista seuraamuksista ilmoitetaan oppilaan huoltajalle.

Kotitehtävänsä laiminlyönyt oppilas voidaan määrätä enintään tunniksi valvonnan alaisena suorittamaan tehtäviään.

Rehtorilla ja opettajalla on oikeus työpäivän aikana ottaa haltuun oppilaalta kielletty esine/aine, tai oppilaan esine/aine, jolla oppilas häiritsee opetusta tai oppimista. Lisäksi heillä on oikeus tarkistaa oppilaan mukana olevat tavarat/vaatteet, jos vaarallisen esineen hallussapito on todennäköistä ja oppilas kieltäytyy sitä antamasta.

* Säännöt selvitetään luokissa jokaisen lukuvuoden alussa kaikille oppilaille. Järjestyssäännöistä tiedotetaan vanhemmille koulun lukuvuositiedotteessa. Lisäksi säännöt julkaistaan koulun www-sivuilla.